Document ID: 32007R1256

KOMISSION ASETUS (EY) N:o 1256/2007,
annettu 25 päivänä lokakuuta 2007,
asetuksen (EY) N:o 829/2007 muuttamisesta eläimistä saatavia sivutuotteita koskeville kaupallisille asiakirjoille ja terveystodistuksille myönnetyn siirtymäajan osalta
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon muiden kuin ihmisravinnoksi tarkoitettujen eläimistä saatavien sivutuotteiden terveyssäännöistä 3 päivänä lokakuuta 2002 annetun Euroopan parlamentin ja neuvoston asetuksen (EY) N:o 1774/2002 (1) ja erityisesti sen 28 artiklan toisen kohdan, 29 artiklan 3 kohdan ensimmäisen alakohdan ja 32 artiklan 1 kohdan,
sekä katsoo seuraavaa:
(1)
Asetuksessa (EY) N:o 1774/2002 vahvistetaan eläinten terveyttä ja kansanterveyttä koskevat vaatimukset tiettyjen eläimistä saatavien sivutuotteiden ja niistä johdettujen tuotteiden kaupalle, maahantuonnille ja kauttakuljetukselle yhteisön kautta.
(2)
Euroopan parlamentin ja neuvoston asetuksen (EY) N:o 1774/2002 liitteiden I, II, VII, VIII, X ja XI muuttamisesta tiettyjen eläimistä saatavien sivutuotteiden markkinoille saattamisen osalta 28 päivänä kesäkuuta 2007 annetulla komission asetuksella (EY) N:o 829/2007 muutetaan asetuksen (EY) N:o 1774/2002 liitettä II kaupallisen asiakirjan mallin osalta ja liitettä X tiettyjen eläinten sivutuotteiden tuontia koskevien terveystodistusten osalta.
(3)
Asetuksen (EY) N:o 829/2007 2 artiklassa säädetään kyseisen asetuksen voimaantulopäivää seuraavan kuuden kuukauden siirtymäkaudesta, jonka aikana voidaan käyttää asetuksen (EY) N:o 1774/2002 liitteessä II vahvistetun mallin mukaisia kaupallisia asiakirjoja ja liitteessä X vahvistettuja terveystodistuksia, jotka on täytetty ennen asetuksen (EY) N:o 829/2007 voimaantulopäivää sovellettavien säännösten mukaisesti. Asetuksen julkaisemisen jälkeen komissio on kuitenkin saanut useita selvennyspyyntöjä, jotka koskevat siirtymäkautena sovellettavia säännöksiä.
(4)
Jotta oikeusvarmuus säilyisi, olisi selvennettävä, että siirtymäkauden loppuun saakka kolmansien maiden taloudelliset toimijat ja eläinlääkintäviranomaiset saavat tarvittaessa edelleen laatia ja allekirjoittaa kaupallisia asiakirjoja ja terveystodistuksia, jotka ovat ennen asetuksen (EY) N:o 829/2007 voimaantuloa vaadittujen mallien mukaisia.
(5)
Lisäksi olisi löydettävä käyttökelpoinen ratkaisu sellaisille tavaraerille, joita koskevat asiakirjat on annettu siirtymäkauden aikana mutta jotka eivät saavu yhteisössä sijaitsevaan määräpaikkaansa ennen kyseistä päivämäärää. Tällaisten tavaraerien kaupan yhteisössä tai tuonnin yhteisöön olisi tarvittaessa edelleen oltava sallittua kahden kuukauden ajan kyseisestä päivämäärästä.
(6)
Jotta tämän asetuksen soveltaminen olisi helpompaa sidosryhmille ja kolmansien maiden viranomaisille, asetuksessa (EY) N:o 829/2007 vahvistettua alkuperäistä 24 päivänä heinäkuuta 2007 alkanutta kuuden kuukauden siirtymäaikaa olisi jatkettava 30 päivään huhtikuuta 2008. Lisäaikaa olisi varattava sellaisten asiakirjojen ja todistusten hyväksymiseen, jotka koskevat tavaraerien kauppaa yhteisössä ja tuontia yhteisöön.
(7)
Sen vuoksi asetusta (EY) N:o 829/2007 olisi muutettava.
(8)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON ANTANUT TÄMÄN ASETUKSEN:
1 artikla
Korvataan asetuksen (EY) N:o 829/2007 2 artikla seuraavasti:
”2 artikla
Siirtymäkautena 30 päivään huhtikuuta 2008 asti jäsenvaltiot hyväksyvät tavaraerät, joiden mukana toimitetaan kaupalliset asiakirjat ja terveystodistukset, jotka on laadittu ja allekirjoitettu 23 päivään heinäkuuta 2007 sovellettavien asetuksessa (EY) N:o 1774/2002 vahvistettujen säännösten mukaisesti.
Jäsenvaltiot hyväksyvät kyseiset tavaraerät 30 päivään kesäkuuta 2008 asti, jos mukana toimitetut kaupalliset asiakirjat ja terveystodistukset on laadittu ja allekirjoitettu ennen 1 päivää toukokuuta 2008.”
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 25 päivänä lokakuuta 2007.

Labels: 3
0
1
17